Oficialusis leidinys L 328 , 05/12/2002 p. 0004 - 0005



Tarybos reglamentas (EB) Nr. 2154/2002 2002 m. lapkričio 28 d. iš dalies keičiantis Reglamentą (EEB) Nr. 4045/89 dėl valstybių narių atliekamo sandorių, sudarančių dalį Europos žemės ūkio orientavimo ir garantijų fondo Garantijų skyriaus finansavimo sistemos, patikrinimo EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 37 straipsnį, atsižvelgdama į Komisijos pasiūlymą [1], atsižvelgdama į Europos Parlamento nuomonę [2], kadangi: (1) Reglamento (EEB) Nr. 4045/89 [3] 2 straipsnyje nustatytos taisyklės dėl įmonių parinkimo tikrinimui turėtų būti pakeistos, siekiant atsižvelgti į rizikos analizės metodų taikymo kitoms kontrolės priemonėms vystymąsi ir infliaciją nuo paskutinio Reglamento (EEB) Nr. 4045/89 dalinio pakeitimo bei siekiant suteikti valstybėms narėms daugiau lankstumo pasirenkant įmones. (2) Atskira nuostata turėtų būti numatyta atvejams, kai valstybės narės savo bendrus veiksmus grindžia savitarpio pagalba. Tikrinimų skaičiaus sumažėjimas, atspindintis įmonių parinkimo pagrindimą rizikos analizės būdais ir sustiprinta savitarpio pagalba, neturėtų būti tų tikrinimų kokybės pablogėjimo priežastimi. (3) Nuostatos dėl pranešimo apie savitarpio pagalbos prašymus pagal Reglamento (EEB) Nr. 4045/89 7 straipsnį turėtų būti supaprastintos. (4) Nuostatos dėl Bendrijos finansinio indėlio valstybių narių patiriamose išlaidose taikant Reglamentą (EEB) Nr. 4045/89 paseno ir turėtų būti panaikintos. (5) Todėl Reglamentas (EEB) Nr. 4045/89 turėtų būti atitinkamai iš dalies pakeistas, PRIĖMĖ ŠĮ REGLAMENTĄ: 1 straipsnis Reglamentas (EEB) Nr. 4045/89 iš dalies keičiamas taip: 1) 1 straipsnis iš dalies keičiamas taip: a) 1 dalis pakeičiama taip: "1. Šis reglamentas taikomas subjektų ar jų atstovų, gaunančių ar atliekančių mokėjimus, kurie tiesiogiai ar netiesiogiai yra susiję su EŽŪOGF Garantijų skyriaus finansavimo sistema (toliau – įmonės), komercinių dokumentų patikrinimui, padedančiam nustatyti, ar sandoriai, kurie sudaro dalį EŽŪOGF Garantijų skyriaus vykdomos finansavimo sistemos, buvo iš tikrųjų įvykdyti ir vykdomi teisingai."; b) straipsnis papildomas tokia 5 dalimi: "5. Remiantis Reglamento (EB) Nr. 2311/2000 [4] priedu, tikrinant kaimo plėtros priemones ir projektus, išskyrus aiškiai atskirtus iš šių patikrinimų taikymo srities, ypatingas dėmesys skiriamas specialiosioms sąlygoms, reglamentuojančioms tokių priemonių ir projektų įgyvendinimą."; 2) 2 straipsnio 2 dalis iš dalies keičiama taip: a) pirmojoje pastraipoje "100000 ekiu" pakeičiama į "150000 eurų"; b) ketvirtojoje pastraipoje "300000 ekiu" pakeičiama į "350000 eurų"; c) penktojoje pastraipoje "30000 ekiu" pakeičiama į "40000 eurų"; 3) 3 straipsnio 1 dalis papildoma tokia įtrauka: "— buhalterinės apskaitos arba finansinių veiksmų įrašų patikrinimai, tikrinimo metu parodantys, kad mokėjimo agentūros turimi dokumentai, pateisinantys pagalbos išmokėjimą jos gavėjui, yra teisingi."; 4) 7 straipsnis iš dalies keičiamas taip: a) 1 dalis papildoma tokia pastraipa: "Kai viena ar daugiau valstybių narių į programą, sudarytą pagal 10 straipsnio 1 dalį, įtraukia pasiūlymą dėl visokeriopa savitarpio pagalba grindžiamos bendros veiklos, Komisija, paprašius, gali leisti ne daugiau kaip iki 25 % sumažinti mažiausią privalomų tikrinimų skaičių, minėtoms valstybėms narėms nustatytą pagal 2 straipsnio 2 dalį."; b) 2 dalies penktoji pastraipa pakeičiama taip: "Per mėnesį nuo kiekvieno ketvirčio pabaigos Komisijai išsiunčiama ketvirtinė tokių prašymų apžvalga. Komisija gali pareikalauti, kad būtų pateikta atskirų prašymų kopija."; c) 4 dalis pakeičiama taip: "4. Jei, tikrinant įmonę pagal 2 straipsnį ir ypač atliekant kryžminius tikrinimus pagal 3 straipsnį, kitos valstybės narės prašoma pateikti papildomą informaciją, gali būti pateikiami specialūs patikrinimo prašymai, nurodantys šio prašymo priežastis. Per mėnesį nuo kiekvieno ketvirčio pabaigos Komisijai išsiunčiama ketvirtinė tokių specialių prašymų apžvalga. Komisija gali pareikalauti, kad būtų pateikta atskirų prašymų kopija. Prašymas patikrinti patenkinamas ne vėliau kaip per šešis mėnesius po jo gavimo; apie patikrinimo rezultatus nedelsiant pranešama prašymą pateikusiai valstybei narei ir Komisijai. Pranešimas Komisijai išsiunčiamas kas ketvirtį per vieną mėnesį nuo kiekvieno ketvirčio pabaigos."; 5) 12, 13, 14, 15, 16, 16a ir 17 straipsniai panaikinami. 2 straipsnis Šis reglamentas įsigalioja trečią dieną po jo paskelbimo Europos Bendrijų oficialiajame leidinyje. Jis taikomas nuo 2003–2004 m. patikrinimų laikotarpio. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2002 m. lapkričio 28 d. Tarybos vardu Pirmininkas M. Fischer Boel [1] OL C 51 E, 2002 2 26, p. 366. [2] 2002 m. rugsėjo 24 d. nuomonė (dar nepaskelbta Oficialiajame leidinyje). [3] OL L 388, 1989 12 30. Reglamentas su paskutiniais pakeitimais, padarytais Reglamentu (EB) Nr. 3235/94 (OL L 338, 1994 12 28, p. 16.). [4] OL L 265, 2000 10 19, p. 10. --------------------------------------------------